Mikkel Bjørn (DF), 2024-03-14:
Tak for det.
Når vi som samfund giver en statslig anerkendelse af et trossamfund, er det ikke blot en formalitet.
Det er en tillidserklæring fra samfundet til de religiøse fællesskaber – en tillid til, at de vil bidrage positivt til vores fælles væv af kultur og fællesskab.
Det Islamiske Trossamfund har gennem sine handlinger og de stemmer, de har valgt at forstærke, vist en vej, der strider imod alt, hvad vi i Danmark værdsætter, fra indbydelsen af imamer, der prædiker had mod jøder, homoseksuelle, kvinder og frafaldne muslimer, til en ufravigelig støtte til ideologier og værdier, der er fundamentalt uforenelige med de samfundsnormer og -principper, som Danmark hviler på.
At fratage Det Islamiske Trossamfund dets anerkendelse er et nødvendigt skridt for at beskytte vores samfundsstruktur og den fredelige sameksistens mellem forskellige trosretninger og livsopfattelser, som vi har arbejdet hårdt på at opbygge.
Den statslige anerkendelse og de deraf følgende privilegier må ikke misbruges til at fremme en dagsorden, der underminerer samfundets grundlag.
Forslaget i dag er en prøve på vores beslutsomhed i mødet med dem, der ønsker at udnytte vores åbenhed som en svaghed.
Når Det Islamiske Trossamfund fremmer en ideologi, der er i direkte modstrid med vores samfunds mest grundlæggende værdier, kan vi ikke forholde os passivt.
Et sådant svar vil vise, at vi i Danmark tager vores fælles værdier alvorligt, og at vi er villige til at forsvare dem, når de møder modstand.
Den kontroversielle Kamal el-Mekki, som gentagne gange har ytret sig negativt om homoseksuelle og kvinders rettigheder og endog forsvaret brugen af slaveri, har været en af de stemmer, som Det Islamiske Trossamfund har valgt at bringe ind i Danmark.
Udtalelserne er ikke blot kontroversielle – de er farlige.
De opmuntrer til had og intolerance i et samfund, hvor jøder og homoseksuelle allerede i dag oplever at blive overfaldet på åben gade.
Når trossamfundet fremmer sådanne synspunkter, bidrager det direkte til en atmosfære af frygt og utryghed.
Alt andet er et svigt af de værdier, vi har kær, og af de borgere, regeringen er sat i verden for at beskytte.
At give Det Islamiske Trossamfund officiel anerkendelse er som at invitere ræven ind i hønsegården og håbe på, at den fremover vælger at spise korn.
Vi har set resultatet: opfordringer til jihad, hyldest af terrorister og udbredelse af hadets evangelium.
Som den tidligere socialdemokratiske ordfører Lars Aslan Rasmussen udtalte: »... der kommer stort set kun imamer i Det Islamiske Trossamfund, som går ind for at henrette homoseksuelle, utro kvinder og jøder.«
Imamer i Det Islamiske Trossamfund er kommet med indtil flere kontroversielle udtalelser om netop homoseksuelle, utroskab, slaveri og islamisk straf til kvinder og frafaldne muslimer og opfordringer til at afstå fra at deltage i danske traditioner som eksempelvis jul.
En tidligere underviser hos trossamfundet rejste for få år siden til Syrien og blev en del af Islamisk Stat, ligesom Det Islamiske Trossamfund ærede terroristen Omar el-Hussein med et stort begravelsesoptog tilbage i 2015.
Denne officielle anerkendelse har givet dem en platform og en legitimitet, som de har brugt til at underminere vores værdier, vores friheder og vores lovgivning.
Det er et grotesk misbrug af de rettigheder, som vores åbne, demokratiske samfund tilbyder – vielsesbemyndigelse, fradragsberettigelse ved donationer, momsfritagelse, særlig opholdstilladelse til imamer, der skal arbejde inden for det godkendte trossamfund osv. osv.
Det er privilegier, der er tænkt som en støtte til trossamfund, der bidrager positivt til samfundet, ikke dem, der arbejder imod det.
Det Islamiske Trossamfund har misbrugt deres position til at fremme en ideologi, der strider imod alt, hvad Danmark står for.
Det er uacceptabelt, at danske skatteyderes penge på nogen måde bidrager til en organisation, der åbenlyst opfordrer til vold og splittelse, og det er tid til at sende et klart signal om, at misbrug af disse privilegier vil medføre konsekvenser, herunder selvfølgelig tilbagekaldelse af den officielle anerkendelse.
I Dansk Folkeparti kan vi ikke længere se til, mens vores skattekroner bruges på at underminere danske værdier.
Tak for ordet.